Talle dood, beseer toe skut losbrand op nedersettingArgieffoto: Kent Williamson Drie mense is dood, een in ŉ kritieke toestand en vyf ernstig beseer, ná ŉ onbekende man Donderdagmiddag op inwoners van ŉ nedersetting in Isipingo in KwaZulu-Natal losgebrand het. Chris Botha, woordvoerder van Netcare 911, het gesê dit lyk volgens die toneel of die man eenvoudig net begin skiet het op die mense. Die voorval het 16:00 oorkant die Pilgrim-treinstasie plaasgevind. “Toe die paramedici daar aankom en die gewondes ondersoek, het hulle gesien drie mense is dood, een in ŉ kritieke toestand en vyf ernstig beseer,” het Botha gesê. Die pasiënte is na ŉ nabygeleë hospitaal gehaas vir verdere mediese behandeling. Volgens Botha het die polisie die gebied gefynkam vir nog beseerdes. Die omstandighede rakende die voorval sal deel uitmaak van die polisie se ondersoek.